રાજ્ય પરીક્ષા બોર્ડ પણ વિદ્યાર્થીઓમાંથી પરીક્ષાનો હાઉ (ડર) દૂર થાય અને તણાવમુક્ત વાતાવરણમાં પરીક્ષા આપી શકે તે દિશામાં કાર્યવાહી કરી રહ્યું છે. આ માટે એક માસ અગાઉથી જ ચિંતકો, લેખકો અને નિષ્ણાતોનાં વ્યાખ્યાનોનું દર ગુરુવારે બાયસેગના માધ્યમથી પ્રચાર- પ્રસાર કરીને વિદ્યાર્થીઓને મોટિવેટ કરવામાં આવે છે. જિલ્લા-તાલુકા કક્ષાએ વાલી મિટિંગ અને વિદ્યાર્થી સંવાદનો દોર પણ શરૂ કરાયો છે. વિદ્યાર્થીઓને પરીક્ષાના માર્ગદર્શન સાથે વાલીઓ પણ જાગ્રત બને તે માટે જિલ્લા શિક્ષણ અધિકારીઓ પ્રયત્નશીલ બની રહ્યા છે. પરીક્ષા તણાવમુક્ત બને તે માટે બોર્ડ દ્વારા ૧૧મી જાન્યુઆરીથી હેલ્પલાઈન પણ શરૂ કરી દેવાઈ છે, જેના દ્વારા રાજ્યભરના વિદ્યાર્થીના પ્રશ્નોનું નિરાકરણ લાવવા માટે મનોચિકિત્સક અને શિક્ષણવિદ્ માર્ગદશર્ન પૂરું પાડી રહ્યાં છે. હેલ્પલાઈનના માધ્યમથી ભૂતકાળમાં ટોપટેનમાં આવેલા વિદ્યાર્થીઓનાં પેપર તથા આદર્શ ઉત્તરવહીનું મૂલ્યાંકન થઈ શકે તેવી વ્યવસ્થા પણ ગોઠવવામાં આવી છે.